Norsk helikopter savnet: - Håper vi finner dem ganske snart
Søket etter det savnede norske Helitrans-helikopteret fortsetter med full styrke torsdag ettermiddag. I tillegg til to helikoptre har den tyske redningstjenesten satt seks båter inn i det foreløpig resultatløse søket. - De har ikke sett noe, ikke hørt noe, ikke merket noe. De leter og leter, men finner ikke tegn til helikopteret noen plass, sier operativ leder i Helitrans, Geir Thyness, til VG Nett. To personer var om bord i helikopteret det forsvant fra radaren. Piloten har vært ansatt i det stjørdalbaserte selskapet siden 2008, og regnes som erfaren. - Det er en forferdelig situasjon for selskapet og de som sitter hjemme og venter på at de skal komme tilbake fra jobb. De pårørende har en veldig vanskelig tid, sier Thyness.Helikopteret tok av fra Lübeck klokken 13.46 onsdag ettermiddag og var på vei til Halmstad i Sverige, en flyreise på mellom halvannen og to timer, da det forsvant. Ifølge den danske luftovervåkingstjenesten mistet man radarkontakt med helikopteret bare 10 minutter etter avgang, skriver NTB. - Vi håper selvfølgelig at vi finner dem ganske snart, at helikopteret kan ha avviket fra ruten en eller annen plass, sier Thyness. Flere medier har tidligere meldt at den siste kontakten med helikopteret var over Østersjøen, men ifølge Helitrans ble de siste signalene registrert like ved Lübeck. Han sier at de ikke har grunn til å tro at helikopteret har havnet i vannet. - Helikopteret skulle over til Sverige, og 95 prosent av flyturen foregår over land. Etter planen skulle de ikke være mer enn fem minutter over vann, sier Thyness.Hovedredningssentralen i Nord-Norge oppdateres jevnlig om redningsaksjonen fra sine tyske kolleger. De opplyser at man i ettermiddag vil dra ut med et luftfartøy som er spesialisert på å lete etter oljeflak. På bakgrunn av radarobservasjonene er søkeområdet relativt avgrenset. - Leteforholdene er gode, sier Tor Torkildsen ved Hovedredningssentralen i Nord-Norge til VG Nett. Den andre personen om bord er fra Romania og er ansatt i selskapet som var oppdragsgiver for helikopteroppdraget. Tysk redningstejeneste vil fortsette søket ut over kvelden og natten, også etter at det er blitt mørkt. Det savnede helikopteret er av typen Eurocopter AS350.
Arbeidsgiveren til den savnede norske piloten sier at selskapet og de pårørende er i en forferdelig situasjon.